Vik var storeier i internettselskapet og var aktiv som investor under dot-comboblen. Selskapet var registrert på Cayman og notert på den amerikanske aksjebørsen AMEX, og holder rekorden for størst verdiøkning på ett år, da den steg med 74 000 prosent. Før boblen sprakk var Xcelera verdt 113 milliarder kroner, på den tiden mer enn verdien av bilprodusenten Volvo, mens omsetningen til selskapet ved senere regnskapsrapportering i dets jurisdiksjon ble avslørt å være under to millioner kroner. Samtidig som Xcelera ble snakket opp i pressen solgte Vik og hans bror aksjer i selskapet og innkasserte over en milliard kroner.